Poppe sorg vir groot vermaak | George Herald
Poppe sorg vir groot vermaak
Thursday, 05 April 2012, 07:00
Die Handspring Puppet Theatre Company se skepsels sorg vir groot vermaak.
SUID-KAAP NUUS - Met die amptelike opening van die visuele kunskomponent van vanjaar se KKNK het die Handspring Puppet Company `n gehoor van genooide gaste en joernaliste getrakteer met `n 'lesing' wat deur een van die poppe aangebied is.
Die poppemeesters se vaardighede is ten toon gestel terwyl die pop, netjies uitgevat in `n wit hemp en grys pak, aan die gehoor vertel het hoe om hulself as gehoor te gedra. Die pop het dan ook met sy hanteerders in gesprek getree en met hulle geskerts. Hy het dan ook sy gehoor geskool in die nuanse van `n poppespel asook die beoordeling en waardering daarvan. Dikwels, het die pop vingerwysend vertel, is die pop se spel so betowerend dat die gehoor vergeet van die allerbelangrike teks.
Boonop dra die gehoor - en onkundige kri-tici - min kennis van die tegniese vaardighede wat benodig word betrokke met hierdie sensitiewe interaksie tussen die pop en sy hanteerders. En wanneer die hanteerders hulself goed van hul taak kwyt verdwyn hulle sommer heeltemal van die gehoor se bewussyn. In die hande van hierdie vaardige kunstenaars het die pop sy gehoor betower en `n eie lewe en persoonlikheid aangeneem.
Sandra Hanekom, kurator van visuele kuns, het Basil Jones en Adrian Kohler van die Handspring Puppet Company genooi om as amptelike feeskunstenaars van KKNK 2012 op te tree.
Hulle is bewese poppespelers en hul produksies het internasionale welslae beleef, onder andere `n spesiale Tony Toekenning vir Warhorse op Broadway. Volgens haar is dit juis die sonderlinge vermoë van hierdie poppe en hul hanteerders om die gehoor met die poppespel te laat vereenselwig. "Die ongelooflike patos wat hierdie poppe bewoon en die deernis waarmee hulle die menslike bestaan parodeer, laat die individu weerloos en ontbloot."
Living Things: Handspring Puppets Now word aangebied met Janni Young as kurator en kan besigtig word in die Anglikaanse Kerksaal, Baron van Reedestraat, vir die duur van die fees. `n Reeks poppe asook films van verhoogproduksies kan besigtig word.
ARTIKEL EN FOTO: JACQUES SWART
Read more about: Poppe sorg vir groot vermaak
Posted on: 07:00 Thu, 05 April 2012